富樂山
作者：唐庚
朝代：宋

paragraphs: 富樂之名誰所留，建安年中劉豫州。
擁兵入蜀萬貔貅，孱璋送國來迎頭。
軍中釃酒椎千牛，炙如巴山酒如涪。
酒酣握手登高丘，極目紫芋蹲春疇。
富樂之名此其由，君聞此說還信不。
當時兵起四十秋，拆屋不足供誅求。
生靈嗷嗷鼎中油，山中胡爲乃爾優。
想今富樂萬倍劉，端能容我逃窮愁，山僧笑言客罷休。